Bwatatu, March 20
Utacimwi akutalika kucita cibi.—Int. 37:8.
Bantu banyema cakufwambaana kanji-kanji inga batondezya bukali bwabo kwiinda muŋambawido iitali kabotu. Cakutadooneka, bube buli boobu tabukonzyi kupa kuti kube lukkomano mumukwasyi. Kuli twaambo tubotu Bbaibbele ncolicenjezya kujatikizya bukali, majwi aakusampaula alimwi akubwenta. (Ef. 4:31) Cuusisya ncakuti, kanji-kanji bukkale buli boobo busololela kunkondo. Bantu munyika balakonzya kubona kunyema kuba cilengwa cili buyo kabotu, pele kulamunyemya Mulengi wesu. Banji bakali kuyandika kubusamununa bukkale bubyaabi oobu kabatana kulisamika buntu bupya. (Kol. 3:8-10) Kuba acilengwa cakubeja acalo ncibeela cabuntu bwakaindi. Mucikozyanyo, cilidumide kubantu kubeja kutegwa batabbadeli mutelo naa kubeja kutegwa batasubulwi akaambo kazibi nzyobakacita. Mukwiimpana, Jehova ngu “Leza wakasimpe.” (Int. 31:5) Aboobo uyanda kuti “umwi aumwi” wabakombi bakwe ‘kaamba zyamasimpe kumweenzinyina’ ikutali ‘kucengana.’ (Ef. 4:25; Kol. 3:9) Aboobo tweelede kwaamba masimpe nokuba kuti kucita boobo kulakonzya kutujazya nsoni naa kutuletela mapenzi.—Tus. 6:16-19. w17.08 18 ¶3, 5; 20 ¶12-13, 15
Bwane, March 21
Ijwi lyakwe lileenda cakufwambaana.—Int. 147:15.
Mazuba aano, Jehova ulatusololela kwiinda mu Jwi lyakwe, Ibbaibbele. Alimwi “ijwi lyakwe lileenda cakufwambaana” mukuti ulilibambide kutupa busolozi bwakumuuya ciindi notubuyanda. Amuyeeye buyo mbomugwasyigwa kwiinda mukubala Bbaibbele amabbuku ngatupa “muzike uusyomeka alimwi uucenjede,” kweebelela JW Broadcasting, kulanga-langa zintu zili a jw.org, kubandika abaalu alimwi akuyanzana a Banakristoma. (Mt. 24:45) Sena mwabona kuti ncobeni Jehova ulafwambaana kutupa busolozi bwakwe? Sintembauzyo wakalizyi Leza mbwaakali kubayanda bantu bakwe bansiku. Bantu aaba ncecakali cisi celikke icakapedwe “jwi” lya Leza ‘amalailile aakwe alimwi ambeta zyakwe.’ (Int. 147:19, 20) Mazuba aano, tulaacoolwe cakuba tolikke anyika notwiitwa azina lya Leza. Akaambo kakuzyiba Jehova alimwi akusololelwa a Jwi lyakwe mubuumi bwesu, tulikkomene kuti tujisi cilongwe cilibedelede anguwe. Mbubwenya mbuli mulembi wa Intembauzyo 147, sena andinywe mulijisi twaambo tubotu itumupa kwaamba kuti “Amumutembaule Ja!” alimwi akukulwaizya bamwi kucita mbubwenya oobo? w17.07 20 ¶15-16; 21 ¶18
Bwasanu, March 22
Muntu uubeleka mulimo wabusikalumamba tatoli lubazu mumakwebo aabuumi obuno, kutegwa akkomanisye yooyo wakamunjizya busikalumamba.—2Tim. 2:4.
Basikutobela Jesu mazuba aano, kubikkilizya ampi iinda ku 1 miliyoni yabakwesu ibabeleka mulimo waciindi coonse, balalutobela lulayo lwa Paulo kusikila bukkale bwabo mpobuzumizya. Ciindi nobakaka kuyungwa amakwebo alimwi azintu zili munyika eeyi, bayeeya njiisyo yakuti: “Sikukweleta muzike wayooyo uukweletesya.” (Tus. 22:7) Taakwe cimbi Saatani ncayanda kunze lyakuti tubelesye ciindi cesu coonse alimwi anguzu zyesu zyoonse kumubelekela munyika yakwe eeyi yamakwebo. Zyakusala izimbi inga zyatubikka mubuzike bwakuyandaula mali kwamyaka minji kapati. Zikwelete zyamali aakuyasya ŋanda, zikwelete zyakubbadelela basicikolo, mali aakubbadelela mootokala, mane buya amicado iidula zilakonzya kutunjizya mubukkale bwakuyandaula mali. Tulakonzya kutondezya kuti tucita zintu cabusongo kwiinda mukuubya-ubya buumi bwesu, kucesya zikwelete alimwi akucesya zintu nzyotuula. Twacita boobo, tuyoomubelekela Leza cakwaanguluka muciindi cakubelekela bweende oobu bwamakwebo.—1Tim. 6:10. w17.07 10 ¶13
nya_Latn bem_Latn bem_Latn ssw_Latn bem_Latn bem_Latn nya_Latn tum_Latn bem_Latn